钦定古今图书集成/方舆汇编/职方典/第1077卷 > 《新造城记》柯潜
## 钦定古今图书集成/方舆汇编/职方典/第1077卷 > 《新造城记》柯潜

上杭为汀属邑，旧号“乐土”，无反侧之虞。正统己巳，沙、
尤寇发，延蔓旁邑，而上杭被其害为尤深。时知县岑
高奏请筑城，以民力罢惫，不果。景泰壬申，知县黄希
礼申前请，得俞旨。于是右布政使石公瑁临视其邑，
知县率邑人郑仕敬、林祖桢、孔文昌等二十馀人，协
心供事。天顺壬午，溪南里民啸聚而工阻，巡按御史
伍公骥、左布政使姚公龙、副使钱公琏、佥事游公明
同抚捕之。因民请，谓“城郭宜守以兵”，乃奏调汀州卫
右千户所官军捍御之。成化丙戌，巡按御史朱公贤、
右参政许公振、参议张公雄、佥事牟公俸、刘公子肃，
以城隘不足居军，乃更扩大之，知县胡钺任其事。丁
亥，巡按御史涂公棐又委成于本府同知程熙、通判
吴桓，而以邑人郭明德、唐纪等二十馀人佐之。继而
右参政赵公昌、副使何公乔新、佥事周公谟、都指挥
吴公杲，各出意见，经画其未备者。而周公劝督之力
尤勤，遂以壬辰正月毕工，高广坚壮。邑人喜其可恃
以为安也，谓宜有文以记其成。周公乃遣邑庠生林
廷瑞具始末来，属笔于余。余惟君子之任官，贵于勤
其政、溥其利于民，使民倾心仰戴可也。苟得民心，虽
画地而限、植表而守，效死者不去、冒死者不能入，否
则，封疆之界不足以为域，山谿之险不足以为固，而
况于城郭乎？虽然，王公设险见于《易》，“商邑翼翼”歌于
《诗》，盖防患立极，皆政治所当先者，其可置而不问乎？
巡按及藩宪诸公，皆朝廷之所抡选，敷宣政教，得本
末先后之宜，是固有以得民心矣。又以防患立极，有
不可缓者，此上杭之城所以作也。然自肇建迄今二
十馀载，功始告备。盖役民之力欲其纾，用民之财贵
有节，而民心亦怡然承顺，未尝以为劳也。以此心而
守此城，则上杭又将号为乐土，以复其初。而凡与谋
为此城者，其勋烈并著于永久矣。《春秋》之法重民力，
凡有兴作必书，讥不时也。上杭之城，作于寇难之后，
而又施为有序，不失其时，异乎《春秋》之所讥者。余故
为之记，俾刻石置于城隅，以告后之人焉。